Габровски ученици участваха в Срещата на „Младите възрожденци" | Gabrovo News
Габровски ученици участваха в Срещата на „Младите възрожденци“
Габровски ученици участваха в Третата национална среща на клубовете „Млади възрожденци“
снимка: Клуб „Млади възрожденци” към НАГ
Марчела Драганова и Мария Големинова, членове на клуб „Млади възрожденци” към Национална Априловска гимназия, заедно с ръководителя си Пенка Петрова – учител по история и цивилизация, взеха участие в Третата национална среща на едноименните формации. Форумът се организира от Общобългарския комитет „Васил Левски“, с председател Васил Василев. В събитието взеха участие 600 възрожденци от над 300 клуба в страната.
Присъствието на габровските ученици се дължи на активната дейност, която те осъществяват за популяризиране делото на Апостола на българската свобода и на местните габровски родолюбци, посветили живота си на различни народополезни каузи.
Програмата на Националната среща включваше присъствие на военния парад, по случай „Деня на храбростта и празник на българската армия – 6 май”, конференция с участниците и посещение на Музея за история на София.
Клубът „Млади възрожденци“ към НАГ получи висока оценка за работата си през изминалата учебна година. Марчела Драганова и Мария Големинова бяха отличени с втора награда – грамота и камера – дрон, в Националния конкурс, посветен на 180-тодишнината от рождението на Васил Левски.
В него те се представиха с научна разработка, за дейността на Апостола на Свободата в Габрово. Разказът на Ива Денизова „Две хубави очи, душата на герой“ впечатли журито със своята оригиналност и е отпечатан в сборника „Ние младите възрожденци“ , съдържащ произведения, посветени на Левски. Научни ръководители на наградените ученици са Пенка Петрова и Силвия Стоянова.
Участниците в Третата национална среща на клубовете „Млади възрожденци“ бяха поздравени от Президента на Република България – Румен Радев, Председателя на Общобългарския комитет „Васил Левски“ – господин Васил Василев, от шампиона по бокс Кубрат Пулев, който предизвика вълна от емоции при появата си в залата и при раздаването на автографи, както и от представители на МОН, СБУ и други обществени и държавни институции.
Подобни теми:акцентГабровоклуб "Млади възрожденциМария ГолеминоваМарчела ДрагановаМлади възрожденциновиниПенка Петрова